KIRJALLINEN KYSYMYS E-2548/01 esittäjä(t): Laura González Álvarez (GUE/NGL) komissiolle. Duero-joen muutostyöt Zamorassa Espanjassa.



Virallinen lehti nro 134 E , 06/06/2002 s. 0045 - 0046



KIRJALLINEN KYSYMYS E-2548/01 esittäjä(t): Laura González Álvarez (GUE/NGL) komissiolle (19. syyskuuta 2001) Aihe: Duero-joen muutostyöt Zamorassa Espanjassa Zamoran kaupunginhallitus aikoo toteuttaa alueellaan Duero-joen uoman ja saarten rakennustöitä. Osa niistä voi olla hyödyllisiä, kuten metsän istutus, joen rantojen siivous ja kunnostaminen tai Parque de las Pallasin puiston perustaminen. Toimet Bañaderosin ja Conejosin saarilla ja kolmen pysäköintialueen rakentaminen Parque de las Pallsin puistoon kuitenkin aiheuttaisivat suurta haittaa ympäristölle ja vahingoittaisivat lintujensuojelualueita ja alueen luontotyyppien suojelua. Seuraavien yhteisön direktiivien määräyksiä saatetaan rikkoa: - ympäristövaikutusten arvioinnista annettu direktiivi 85/337/ETY(1) - luonnonvaraisten lintujen suojelusta annettu direktiivi 79/409/ETY(2) - luontotyyppien sekä luonnonvaraisen eläimistön ja kasviston suojelusta annettu direktiivi 92/43/ETY(3) Voiko komissio tutkia, sovelletaanko edellä mainittuja direktiivejä asianmukaisesti? Voiko komissio selvittää, onko näille hankkeille myönnetty yhteisön rahoitusta? (1) EYVL L 175, 5.7.1985, s. 40. (2) EYVL L 103, 25.4.1979, s. 1. (3) EYVL L 206, 22.7.1992, s. 7. Margot Wallströmin komission puolesta antama vastaus (12. marraskuuta 2001) Parlamentin jäsen mainitsee kolme ympäristöä koskevaa direktiiviä, joita hänen mielestään voitaisiin soveltaa Zamorassa Espanjassa sijaitsevan Duero-joen rannan muutostöitä koskevaan hankkeeseen, ja kysyy komissiolta, mihin toimenpiteisiin se aikoo ryhtyä varmistaakseen, että asiassa noudatetaan yhteisön lainsäädäntöä. Parlamentin jäsenen mainitsemat direktiivit ovat luonnonvaraisten lintujen suojelusta 2. huhtikuuta 1979 annettu neuvoston direktiivi 79/409/ETY, luontotyyppien sekä luonnonvaraisen eläimistön ja kasviston suojelusta 21. toukokuuta 1992 annettu neuvoston direktiivi 92/43/ETY ja tiettyjen julkisten ja yksityisten hankkeiden ympäristövaikutusten arvioinnista 27. kesäkuuta 1985 annettu neuvoston direktiivi 85/337/ETY. Komissio katsoo, etteivät neuvoston direktiivit 79/409/ETY ja 92/43/ETY koske tätä asiaa, koska Zamoran kaupungissa, jossa hanke on tarkoitus toteuttaa, ei ole määritelty erityisiä suojelualueita, yhteisön tärkeinä pitämiä alueita, suojeltuja lajeja tai ensisijaisesti suojeltavia luontotyyppejä. Siksi hanke ei todennäköisesti vaikuta mihinkään tällaisiin alueisiin, lajeihin tai luontotyyppeihin. Neuvoston direktiivistä 85/337/ETY, sellaisena kuin se on muutettuna 3. maaliskuuta 1997 annetulla neuvoston direktiivillä 97/11/EY(1), on syytä todeta, että parlamentin jäsenen mainitsema hanke saattaa kuulua sen soveltamisalaan, koska se sisältyy direktiivin liitteeseen II (kohtaan 10 e kanavointi- ja tulvasuojelurakenteet). Liitteen II luettelon luokkiin kuuluvat hankkeet on arvioitava 510 artiklan mukaisesti, jos jäsenvaltio katsoo niiden luonteen sitä edellyttävän. Jäsenvaltioiden on päätettävä, kuuluuko liitteen II luettelon hanke ympäristövaikutusten arvioinnin piiriin, ja otettava silloin huomioon muun muassa direktiivin 2 artiklassa mainitut arviointiperusteet, kuten hankkeen laatu, koko ja sijainti. Parlamentin jäsenen esittämistä tosiseikoista on myös jätetty valitus komissiolle. Valituksen käsittelyn yhteydessä komissio on pyytänyt Espanjan viranomaisilta tietoja voidakseen todentaa, noudatetaanko hankkeessa sovellettavaa yhteisön lainsäädäntöä kaikilta osin. Komissio ei epäröi ryhtyä kaikkiin tarvittaviin toimenpiteisiin sen varmistamiseksi, että tässä tapauksessa noudatetaan yhteisön lainsäädäntöä. (1) EYVL L 73, 14.3.1997, s. 5.